Milé študentky, milí študenti,

ďakujem Vám za interpretácie, ktoré ste mi poslali ako náhradu za neuskutočnenú prezenčnú skúšku z teórie literatúry v dôsledku opatrení proti koronavírusu. Spolu s výsledkami, ktoré som dostal od Patrície, sú podkladom na celkové hodnotenie. Pri ňom som sa vzhľadom na sťaženú situáciu, ktorú ste mali tohto semestra, priklonil k lepším známkam. Bral som do úvahy výber titulu, literárnoteoretickú úroveň jeho interpretácie, ako aj jazykovo-štylistickú stránku textu. Voči výberu interpretovaných diel okrem výnimiek (orientujúcich sa skôr na literatúru faktu ako na beletriu) nemám zásadné výhrady, väčšmi ma však potešili novšie diela domácej a svetovej literatúry, ktoré naznačujú, že sa zaujímate aj o súčasné dianie. Vaše interpretácie zároveň ukazujú, že ste sa usilovali použiť v nich literárnoteoretickú terminológiu z príslušnej odbornej literatúry. Hoci ich aplikácia nebola vždy úplne korektná (Shakespeare napr. nepoužíval časomieru), v budúcnosti sa Vám nepochybne zídu – či už na iných literárnych predmetoch alebo pri písaní záverečných prác. Pri ďalších interpretáciách Vám odporúčam čo najväčšmi obmedziť prerozprávanie dejovej línie diela, nestotožňovať rozprávača s autorom, rozlišovať medzi termínmi „charakter“ a „postava“, vyhýbať sa „dojmologickým“ hodnoteniam typu „veľmi sa to dojalo“ a väčšiu pozornosť venovať gramatickej a štylistickej stránke textu – mnohé teoreticky prijateľné postoje sa „utopili“ práve v nenáležitých väzbách, resp. v nejasných alebo kostrbatých štylizáciách. Veď sa pozrite – vybral som (anonymne) niekoľko z nich: „Nenaznačovalo to ničomu inému“, „skrz dialógov“, „Ide tu o do detailov prešpekulovanú autorkinu hru s čitateľom“, „v priebehu ôsmych dní“, „Z hľadiska rozprávania sa rozprávanie začína chronologicky“, „dejové prostredie“ a pod. Na záver lahôdka z oblasti čara nechceného: priamy typ rozorávača. A ešte niečo: budem rád, ak v budúcnosti nebudete z prof. Rakúsa robiť Rákusa – nezaslúži si to.

Prajem Vám pekné leto.

Marián Andričík